**I. A sport területén kiírásra kerülő pályázati felhívás:**

**Hajdúböszörmény Város Önkormányzatának**

 **Népjóléti, Ifjúsági és Sportbizottsága**

**pályázatot hirdet**

a város közigazgatási területén tevékenykedő és hajdúböszörményi bejegyzett székhellyel rendelkező sport területen működő egyesületek számára. Óvodai, iskolai alapítványok, természetvédelmi, illetve diáksport egyesületek, a Hajdúböszörményi Vagyonkezelő Zrt. tagvállalatai által működtetett sportegyesületek nem pályázhatnak.

**2023. évben felhasználható keretösszeg: 2.000.000 Ft, azaz Kettőmillió Ft**

A pályázat célja: Hajdúböszörmény közigazgatási területén folyamatos tevékenységet végző, önálló jogi személyiségű sportszervezetek működési feltételeinek kiegészítéséhez, programjaik megvalósításához támogatás nyújtása.

**A pályázat benyújtásának határideje: 2023. március 17. 12.00 óra**

A pályázatokat kizárólag papír alapon, **„Sportpályázat”** megjelöléssel, zárt borítékban, postai úton (4220 Hajdúböszörmény, Bocskai István tér 1.) vagy a Polgármesteri Hivatal Hatósági Osztályán, a 24-25-ös irodába lehet benyújtani.

Pályázni kizárólag a pályázati adatlap kitöltésével lehet.

A pályázatokat egy eredeti példányban, hiteles aláírással, a Pályázati Szabályzatban meghatározott mellékletekkel együtt kell benyújtani.

Hiánypótlásra nincs lehetőség.

A pályázatnak tartalmaznia kell:

1. 30 napnál nem régebbi Törvényszék igazolását arról, hogy a pályázó működő szervezet, valamint az aláírásra jogosult képviselőtől hitelesített aláírási címpéldány vagy hitelesített banki aláírási címpéldány,
2. nyilatkozat arról, hogy nem áll jogerős végzéssel elrendelt végelszámolás, felszámolás alatt, ellene jogerős végzéssel elrendelt csődeljárás, vagy egyéb, a megszüntetésre irányuló, jogszabályban meghatározott eljárás nincs folyamatban,
3. igazolás, vagy nyilatkozat a saját forrás, vagy egyéb forrás nagyságáról és rendelkezésre állásáról.

A Pályázati Szabályzat szerint, amennyiben a program megvalósításához saját erő is szükséges, annak meglétét igazolni kell, illetve el kell vele számolni.

**Pályázatot nem nyújthat be, aki az Önkormányzattól kapott 2022. évi támogatásával határidőre nem számolt el.**

Pályázati adatlap beszerezhető a Polgármesteri Hivatalban (Hajdúböszörmény, Bocskai István tér 1. szám – 24-25-ös iroda), illetve letölthető a [www.hajduboszormeny.hu](http://www.hajduboszormeny.hu) honlapról.

Pályázattal kapcsolatos felvilágosítást Dr. Kovács Erzsébet osztályvezető (🕿 +36 52/563-224).

**A pályázat elbírálásának határideje: 2023. március 31.**